ኢንስቲትዩቱ ከ19ሺ በላይ አርሶ አርሶ አደሮች ላይ የቴክኖሎጂ የማስተዋወቅ ሥራ አከናወነ
አዲስ አበባ ፤ ጥር 29/ 2006 (ዋኢማ) – በተያዘው በጀት ዓመት የመጀመሪያ ስድስት ወራት በ19ሺ280 አርሶ አደሮች ላይ አዳዲስ ቴክኖሎጂዎች የማስተዋወቅ ሥራዎች ማከናወኑን የኢትዮጵያ የግብርና ምርምር ኢንስቲትዩት አስታወቀ።የኢንስቲትዩቱ የሕዝብ ግንኙነት ዳይሬክተር አቶ ደረሰ ተሾመ ለዋልታ እንደገለጹት ባለፉት ስድስት ወራት የተካሄደው አዳዲስ የተለቀቁ ቴክኖሎጂዎችን የማስተዋወቅ ሥራ ምርትና ምርታማነትን ከማሳደግ  አንጻር ከፍተኛ ጠቀሜታ ይኖራቸዋል።በተለያዩ የአገሪቱ አከባቢዎች የሚገኙ አርሶ አደሮችና አርብቶ አደሮች አዳዲስ የሰብል ዝርያዎችን እንዲላመዱ የቅድመ ሥልጠና እንደሚሠጥ የገለጹት አቶ ደረሰ ከላይ በተጠቀሰው ጊዜ ውስጥም ለ5ሺ463 አርሶ አደሮችና ከፊል አርብቶ አደሮች አጫጭር ሥልጠና እንደተሰጠ ተናግረዋል።ኢንስቲትዩቱ በግብርና ምርምር ምርጥ ተሞክሮ ካላቸው አገራት ጋር የዕውቀትና የቴክኖሎጂ ሽግግር ለማድረግ ጥረት እያደረገ መሆኑን የጠቆሙት አቶ ደረሰ ለአገሪቱ ሥነ ምህዳር ተስማሚ የሆኑ 11 ቴክኖሎጂዎችን ወደ አገር ውሰጥ በማስገባት በተለያዩ የአገሪቱ የምርምር ማዕከላት ውስጥ በማላመድ ላይ ይገኛል ብለዋል።በአገሪቱ ውስጥ ለሚገኙ የምርጥ ዘር ማባዣ ማዕከላት አዳዲስ የሚወጡ ቴክኖሎጂዎችን ኢንስቲትዩቱ የማሠራጨት ሥራ ያከናውናል ያሉት አቶ ደረሰ ባለፉት ስድስት ወራት 17ሺ 130 ኩንታል ዘር ማሰራጨቱን ገልጸዋል ።የኢትዮጵያ የግብርና ምርምር ኢንስቲትዩት በመላ አገሪቱ 17 የምርምር ማዕከላት በመጠቀም የአገሪቱን ምርትና ምርታማነት ለማሳደግ እየሠራ እንደሚገኝ አቶ ደረሰ መናገራቸውን ዋልታ ኢንፎርሜሽን ማዕከል ዘግቧል ። 